उत्थों निकलियै बाह्र आई गेआ। चलदा-चलदा इक पुला पर आई खड़ोता। पुला दे हेठें नैह्र बगा दी ही। जिद्धरें पानी निकलदा हा उद्धर इक अजीब नजारा हा। पानी उंबली-उंबलियै बाह्र आवा दा हा। सेही होंदा हा जे पानियै गी कोई उबड़ा छंड कराऽ दा ऐ। उद्धर बाऊ दे फनाके ठंडे होई-होइयै आवा दे हे। गर्मी बड़ी ही। में उत्थें खड़ोने आस्तै मजबूर होई गेआ। पानी नैह्रा दे कंढें च बज्झा दा हा। किन्ना साफ ऐ पानी ते किन्ना बड़प्पन ऐ न्हाड़े च। मजाल के जे अपनी हद्दा कोला बाह्र जा। आदमी दा बस्स चलै तां खबरै न्हाड़े उप्पर बी किश तस्वीरां बनाई ओड़ै। में पुला पर लग्गे दे एगल आईरन कन्ने ढासना लाइयै खड़ोता रेहा।